JacarandaFM voor kommissie ná omstredenheidMartin Bester en Tumi Morake (Foto: Kevin Mark Pass) ŉ Verhoor sal later vandeesmaand by die kantoor van die Uitsaaiklagtekommissie gehou word nadat die kommissie talle klagtes ontvang het rakende omstrede uitsprake oor apartheid wat Tumi Morake, mede-aanbieder van die ontbytprogram op Jacaranda FM, verlede maand regstreeks gemaak het. Shouneez Martin, registrateur van die Uitsaaiklagtekommissie, het aan Maroela Media bevestig die verhoor sal op 18 Oktober om 09:30 plaasvind. Martin het gesê die Uitsaaiklagtekommissie het “ŉ aantal klagtes” oor Morake se uitsprake ontvang. “Dit is nie standaardpraktyk dat ŉ omroeper tydens die verhoor moet verskyn nie, aangesien uitsaaiers verteenwoordigers het om hul saak te stel. Dié keuse berus egter by die uitsaaier aangesien die klagtes teen JacarandaFM is en nie teen die omroeper self nie,” het Martin gesê. ŉ Storm het in September om Morake en haar mede-aanbieder, Martin Bester, se koppe losgebars nadat Morake tydens ŉ ontbytprogram wit mense met boelies op die speelterrein vergelyk het. Haar uitsprake het gevolg tydens ŉ gesprek oor ŉ konsert in Nieu-Seeland wat glo gekanselleer is weens Steve Hofmeyr se betrokkenheid. Morake het tydens die gesprek gesê sy raak emosioneel wanneer swart mense by sulke gesprekke betrek word, omdat swart mense jare lank onderdruk is en “deur ŉ spesifieke groep mense geleer is hulle is minder as mense”. Bester was nie in dié tyd direk by die uitlatings betrokke nie, maar is deur talle luisteraars en aanhangers gekritiseer omdat hy volgens hulle nie in die bres getree het vir wit mense nie. Dit het ook tot gevolg gehad dat minstens een van Bester se optredes gekanselleer is weens die negatiewe publisiteit rakende die aangeleentheid. Morake het in reaksie op die kritiek teen haar uitsprake gesê sy staan by haar uitsprake en vra nie daarvoor om verskoning nie. Sy het ontken dat sy gesê het wit mense moet gestraf word en gesê sy het bloot verduidelik wat onderdrukking was en hoekom mense steeds kwaad is oor apartheid. JacarandaFM het ook later in ŉ verklaring op sy webwerf gesê hy het Morake se uitlatings teen sy “redaksionele riglyne, die riglyne van die Uitsaaiklagtekommissie en sy maatskappywaardes” hersien en bevind dat die uitlatings geen beleidstellings oortree het nie. Die vakbond Solidariteit het in reaksie op die herrie rakende die voorval ŉ memorandum aan die stasie oorhandig waarin daar onder meer gevra is dat JacarandaFM ŉ opname van die volledige ontbytprogram beskikbaar stel en nie slegs die vooraf geredigeerde vyf minuut lange klankgrepe nie; dat die stasie om verskoning vra aan luisteraars wat aanstoot geneem het; dat die nodige maatreëls ingestel word om die toekomstige misbruik van die JacarandaFM-platform vir eensydige politieke sienings te voorkom en dat die nodige stappe teen Morake gedoen word weens die misbruik van die JacarandaFM-platform. ŉ Afvaardiging van Solidariteit, Morake en Bester en verteenwoordigers van JacarandaFM het later oor die memorandum vergader. Dr. Dirk Hermann, bestuurshoof van Solidariteit, het ná afloop van die ontmoeting die vergadering as ŉ “moeilike maar konstruktiewe gesprek” beskryf.